中秋月
作者：黄裳
朝代：宋

paragraphs: 秋容瘦，秋聲寂。
浮雲散盡霜宇寒，未見疏星點空碧。
升自東方人望濃，十二回圓喜今夕。
窺澄江，開暗室。
閃閃金銀動宮闕，森森冷雪排劍戟。
秋氣清，秋色白。
六陰中處金權高，清白合并成此魄。
玉兔搗藥將何爲，應造神丹送仙伯。
乘興高人無定筵，瓊步徘徊未須急。
金波汗漫清人神，桂華飄渺明人衣。
邀月已作明年期，月是人非寧復悲。
倒盡芳樽臥清影，休問醉翁歸未歸。
是非今古乃常理，此情莫落霜娥耳。